GOLD ลุ้นจ่ายปันผลครั้งแรกในรอบ 7 ปี ฟุ้งมี Presale ช่วง Q1/58 แล้ว 2.5 พันลบ.
GOLD ลุ้นจ่ายปันผลครั้งแรกในรอบ 7 ปี หลัง ผู้ถือหุ้นไฟเขียวล้างขาดทุนสะสม ฟุ้งมีบริษัท Presale ช่วง Q1/58 แล้ว 2.5 พันลบ. คงเป้าเปิดโครงการใหม่ปีนี้ 13 โครงการ มูลค่ารวมราว 1.20 หมื่นลบ.
23 เม.ย. 2558

นายธนพล ศิริธนชัย ประธานอำนวยการ บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD เปิดเผยว่า บริษัทคาดว่าจะสามารถพิจารณาจ่ายเงินปันผลเป็นครั้งแรกในรอบ 7 ปีสำหรับผลประกอบการงวดปี 58 หลังจากที่ประชุมสามัญผู้ถือหุ้นประจำปี 58 อนุมัติล้างขาดทุนสะสมทั้งหมด 1,334 ล้านบาท โดยลดมูลค่าที่ตราไว้ของหุ้น จาก 10 บาท เป็น 4.75 บาทต่อหุ้น เพื่อชดเชยส่วนต่ำกว่ามูลค่าหุ้นและล้างผลขาดทุนสะสมของบริษัท ซึ่งหลังจากอนุมัติการทำรายการดังกล่าวแล้ว จะทำให้บริษัทมีทุนจดทะเบียน 7,780.59 ล้านบาท และจะสามารถจ่ายเงินปันผลจากผลการประกอบการได้ทันทีที่บริษัทมีกำไร
ทั้งนี้แม้ว่าผลการดำเนินงานในปี 57 บริษัทจะสามารถกลับมาทำกำไรได้สำเร็จ แต่ด้วยข้อบังคับทางกฎหมายยังไม่สามารถจ่ายเงินปันผลได้เนื่องจากบริษัทยังมีผลการดำเนินงานขาดทุนสะสม การได้รับอนุมติจากผู้ถือหุ้นในครั้งนี้นับเป็นนิมิตรหมายอันดีที่จะสามารถจ่ายเงินปันผลให้กับผู้ถือหุ้นได้หลังจากผลการดำเนินงานปี 58 มีกำไรอย่างต่อเนื่องตามที่คาดไว้ ซึ่งนับเป็นการพลิกประวัติศาสตร์หน้าใหม่ของบริษัทหลังจากงดจ่ายเงินปันผลเนื่องจากมีผลการดำเนินงานขาดทุนมาเป็นเวลา 7 ปี
ขณะที่บริษัทมียอดขาย (Presale) ในช่วงไตรมาส 1/58 แล้ว 2,500 ล้านบาท เติบโต 200% จากไตรมาสก่อน และเติบโตเกินกว่าเป้าหมายที่ตั้งไว้ 1,800 ล้านบาท โดยบริษัทตั้งเป้ารายได้ทั้งปี 58 จำนวน 8,000 ล้านบาท เพิ่มขึ้น 91.5% จากปี 57 หลังได้แรงหนุนจากการควบรวมกรุงเทพบ้านและที่ดิน ที่จะหนุนทั้งยอดขาย (Presales) และคาดการณ์ว่าจะทำกำไรอย่างต่อเนื่องต่อจากปี 57
นอกจากนี้บริษัทคงเป้าหมายเปิดโครงการใหม่ในปีนี้จำนวน 13 โครงการ มูลค่ารวมประมาณ 12,000 ล้านบาท ซึ่งเปิดขายแล้วในไตรมาส 1 จำนวน 2 โครงการ โดยมียอดขายรอโอน (Backlog) ที่รอบันทึกรายได้ในปีนี้จำนวน 1,000 ล้านบาท
โดยในปี 58 บริษัทยังคงเดินหน้าโครงการ FYI Center – For Your Inspiration Workplace ที่จะเปิดส่วนของสำนักงานได้ภายในครึ่งปีแรกของปี 59 โดยมีพื้นที่ส่วนอาคารสำนักงาน 90,000 ตารางเมตร ค่าเช่าเฉลี่ยเบื้องต้น 750 บาทต่อตารางเมตร และยังตั้งเป้าขายที่ดินเปล่าที่เป็น Non Core Asset อีกกว่า 1,000 ล้านบาท รวมทั้งการขายสิทธิการเช่าของอาคารสำนักงาน สาทรสแควร์ พื้นที่เช่า 75,000 ตารางเมตร ที่ปัจจุบันมีอัตราการเช่า (occupancy) ประมาณ 95% เข้ากองทุน REIT ภายในไตรมาส 3/58